Νέο δάνειο στη Τουρκία, υπό συζήτηση στη Παγκόσμια Τράπεζα - 2001-10-12
Παίζεται η τύχη της Μάικροσοφτ - Αμετάβλητο το βασικό δανειοδοτικό επιτόκιο της Ευρωπαϊκής Κεντρικής Τράπεζας - Τρεις Αμερικανοί τιμώντ
Η Παγκόσμια Τράπεζα εξετάζει την πιθανότητα να χορηγήσει νέο δάνειο στην Τουρκία για να τη βοηθήσει να αντιμετωπίσει τις οικονομικές πιέσεις που αυξήθηκαν εξ αιτίας των τρομοκρατικών επιθέσεων του περασμένου μήνα στις Ηνωμένες Πολιτείες. H Νανά Καπετανάκου της Φωνής της Αμερικής μας ενημερώνει ότι σύμφωνα με δημοσιογραφικές πληροφορίες, η βοήθεια θα δοθεί για την στήριξη του εύθραυστου τραπεζικού τομέα τις χώρας και για την εφαρμογή προγραμματιζόμενων μέτρων στον κοινωνικό και δημόσιο τομέα. Από πέρσυ η Παγκόσμια Τράπεζα και το Διεθνές Νομισματικό Ταμείο έχουν δώσει στην Τουρκία γύρω στα 29 δισεκατομμύρια δολλάρια για να την βοηθήσουν να τα βγάλει πέρα με τη σοβαρή οικονομική κρίση που είχε σαν αποτέλεσμα να χάσει η τουρκική λίρα το πενήντα και πλέον τοις εκατό της αξίας της έναντι του δολλαρίου. Οικονομολόγοι δηλώνουν πως η Αγκυρα ίσως χρειαστεί του χρόνου μέχρι δεκαπέντε δισεκατομμύρια δολλάρια για να μπορέσει να ξεπληρώσει το ανερχόμενο χρέος της. Η Τουρκία είναι η μόνη μουσουλμανική χώρα στο ΝΑΤΟ και οι Ηνωμένες Πολιτείες τη θεωρούν σα ένα από τους βασικούς παράγοντες στην εκστρατεία τους κατά της τρομοκρατίας. Παίζεται η τύχη της Μάικροσοφτ Το ανώτατο δικαστήριο των ΗΠΑ απέρριψε την έφεση της γιγαντιαίας αμερικανικής εταιρείας λογισμικού Μάικροσοφτ, που κατηγορείται για παραβίαση της αντιμονοπωλιακής νομοθεσίας. H Νανά Καπετανάκου της Φωνής της Αμερικής μεταδίδει ότι το ανώτατο δικαστήριο αρνήθηκε να εξετάσει την υπόθεση χωρίς να σχολιάσει τους λόγους. Η τύχη της εταιρείας εναπόκειται τώρα στην απόφαση του προέδρου κατώτερου δικαστηρίου. Η ανακοίνωση του ανωτάτου δικαστηρίου των ΗΠΑ επικυρώνει απόφαση εφετείου, η οποία αναφέρει ότι η Μάικροσοφτ ενήργησε παράνομα στις προσπάθειες της να διατηρήσει το μονοπώλιο της στην αγορά λειτουργικών συστημάτων για προσωπικούς ηλεκτρονικούς υπολογιστές. Τον περασμένο μήνα, η πρόεδρος περιφερειακού δικαστηρίου, Κολήν Κόλλαρ Κότλυ, έδωσε στην Μάικροσοφτ και στους συνηγόρους υπεράσπισης του δημοσίου, προθεσμία μέχρι τις 2 Νοεμβρίου, για να καταλήξουν σε εξωδικαστικό συμβιβασμό. Η δικαστής δήλωσε ότι αν οι δύο πλευρές δεν καταφέρουν να καταλήξουν σε κάποια συμβιβαστική λύση θα ξαναρχίσει νέο γύρο ακροαματικών διαδικασιών για την επιβολή ποινών σε βάρος της Μάικροσοφτ. Επίσης, το υπουργείο δικαιοσύνης των ΗΠΑ ξεκαθάρισε ότι δεν σκοπεύει πλέον να ζητήσει την διάσπαση της εταιρείας σε μικρότερες εταιρείες. Αμετάβλητο το βασικό δανειοδοτικό επιτόκιο της Ευρωπαϊκής Κεντρικής Τράπεζας Η Ευρωπαϊκή Κεντρική Τράπεζα κράτησε το βασικό δανειοδοτικό της επιτόκιο αμετάβλητο στα τρία κόμμα εβδομηνταπέντε τοις εκατό, παρά τους φόβους πως οι οικονομίες στην Ευρώπη πιθανόν να περιέλθουν σε ύφεση λόγω των τρομοκρατικών επιθέσεων τους περασμένου μήνα στις Ηνωμένες Πολιτείες. H Νανά Καπετανάκου της Φωνής της Αμερικής αναφέρει ότι η Ευρωπαϊκή Τράπεζα δήλωσε πως η κίνησή της αντικατοπτρίζει την αποφασιστικότητά της να κρατήσει τον πληθωρισμό υπό έλεγχο στην ευρωζώνη, που επί δεκαπέντε συνεχείς μήνες είναι πάνω από το στόχο των δύο τοις εκατό. Πάντως οι πληθωριστικές πιέσεις φαίνεται πως έχουν κάπως υποχωρήσει μετά από τη μείωση των τιμών του πετρελαίου και την ενίσχυση της ισοτιμίας του ευρώ. Τον Αύγουστο ο πληθωρισμός στην Ευρωζώνη ήταν της τάξης του δύο κόμμα επτά τοις εκατό, μια μονάδα πιο κάτω απ ότι το Μάιο. Αναλυτές πιστεύουν πως η Ευρωπαϊκή Κεντρική Τράπεζα θα περικόψει τα επιτόκιά της κατά το τέλος του χρόνου, καθώς με την επιβράδυνση του ρυθμού ανάπτυξης των μεγαλύτερων ευρωπαϊκών οικονομιών θα επέλθει μείωση των τιμών. Τρεις Αμερικανοί τιμώνται με το Νομπέλ οικονομικών Τρεις αμερικανοί ακαδημαϊκών τιμώνται με το φετινό βραβείο Νομπέλ Οικονομικών. H Νανά Καπετανάκου της Φωνής της Αμερικής ενημερώνει ότι πρόκειται για τους Τζωρτζ Άκερλωφ, του πανεπιστημίου της Καλιφόρνιας στο Μπέρκλεϋ, το Μάϊκλ Σπενς, του πανεπιστημίου Στανφορντ και το Τζόζεφ Στίγκλιτς, του πανεπιστημίου Κολούμπια. Η σχετική ανακοίνωση έγινε αυτή τη βδομάδα και αναφέρει πως οι τρεις οικονομολόγοι βραβεύονται για την αναλυτική δουλειά τους σχετικά με το ρόλο των επενδυτών στις χρηματαγορές, αποδεικνύοντας ότι οι χρηματαγορές επηρεάζονται από ορισμένους επενδυτές που έχουν περισσότερες πληροφορίες από άλλους. Η απονομή των βραβείων θα γίνει με ειδική τελετή στη Στοκχόλμη στις 10 Δεκεμβρίου, επέτειο του θανάτου του δημιουργού τους, σουηδού μεγαλοβιομήχανου και εφευρέτη του δυναμίτη Αλφρεντ Νομπέλ.